Smáatriðin geta breytt öllu á heimilinu . Nokkur vel úthugsuð smáatriði geta gefið heimilinu nýjan og fjörlegri lit . Það er aldrei of mikið af púðum á nokkru heimili . Líftími afskorinna blóma lengdur Afskorin blóm í vasa eru dásamleg og gefa heimilinu líf og lit . Þau lifa hins vegar ekki að eilífu en lengja má líftíma þeirra með því að safna saman blöðunum af blómkrónunum og þurrka í skál . Ofan á þurr blöðin má síðan dreypa nokkrum dropum af ilmkjarnaolíu og skapa þannig góðan híbýlailm . Tauservíettur og servíettuhringir Tauservíettur er mjög vanmetið fyrirbæri . Það er einstaklega hátíðlegt og fallegt að sjá lagt á borð með tauservíettum . Allmargir eiga útsaumaða dúka eða blúnduskreytta og þeim fylgja iðulega servíettur sem mun minna eru notaðar en dúkarnir . Sumir eru svo heppnir að eiga gamla servíettuhringi og þeir setja enn meiri svip á borðið . Hinir geta spreytt sig á að búa til líflega og skemmtilega hringi úr alls konar efnum . Pappahólkar sem falla til úr klósett - og eldhúsrúllum eru góð uppistaða en perlur á bandi ganga líka . Púðar af öllum stærðum Púðar eru fallegir , hlýlegir og hafa heilmikið notagildi . Það er því aldrei of mikið af púðum á nokkru heimili . Margar konur hafa gaman af að búa til sína eigin púða og uppstaðan er oft minningar sem þær vilja varðveita . Gamlir dúkar eftir ömmu , eitthvað sem mamma saumaði út í æsku eða gömul föt af börnunum saumuð saman með bútasaumi . Þetta er auðvitað dásamleg leið til endurnýtingar og til að draga úr sóun . En minningum má koma á púða með öðrum hætti . Nú er víða hægt að fá ljósmyndir prentaðar á léreft og úr þeim má gera æðislega púða .